როდ ლეივერი
როდნი ჯორჯ ლეივერი (ინგლ. Rodney George Laver; დ. 9 აგვისტო, 1938, როკჰემპტონი, ავსტრალია) — ავსტრალიელი ყოფილი პროფესიონალი ჩოგბურთელი. აღიარებულია ერთ-ერთ საუკეთესო ჩოგბურთელად ისტორიაში. ლეივერს ერთეულებში 11 დიდი სლემის ტურნირი აქვს მოგებული – 4 უიმბლდონი, 3 ავსტრალიის ღია პირველობა, 2 აშშ-ის ღია პირველობა და 2 საფრანგეთის ღია პირველობა. 1962 და 1969 წლებში, მან შეძლო ოთხივე დიდი სლემის მოგება. იგი ერთადერთი და დღემდე უკანასკნელი მამაკაცი ჩოგბურთელია ისტორიაში, ვინც პროფესიონალურ ეპოქაში აღნიშნულის მიღწევა შეძლო. ლეივერს სხვა მრავალი რეკორდი ეკუთვნის როგორც პროფესიონალურ ეპოქამდე, ასევე მის შემდეგ. როდ ლეივერმა წყვილებში 6 დიდი სლემი მოიგო – 4 ავსტრალიის ღია პირველობა, 1 საფრანგეთის ღია პირველობა და 1 უიმბლდონი. მან შერეულ წყვილებშიც შეძლო ორჯერ უიმბლდონზე და ერთხელ საფრანგეთის ღია პირველობაზე გამარჯვება. სანაკრებო დონეზე, ლეივერმა ავსტრალიის ნაკრებთან ერთად 5-ჯერ მოიგო დეივისის თასი. 1981 წელს, იგი საერთაშორისო ჩოგბურთის დიდების დარბაზში შეიყვანეს.